गिरिराज सिंह का गांधी परिवार पर हमला, कहा- उधार का सरनेम लेने से कोई 'गांधी' नहीं होता  
गिरिराज सिंह ने सोनिया, राहुल और प्रियंका की तस्वीर ट्वीट की
लिखा- यह तीनों कौन हैं? क्या यह तीनों देश के आम नागरिक हैं?
राहुल के बयान- मेरा नाम राहुल सावरकर नहीं है, का जवाब दिया
गिरिराज सिंह ने अपने ट्वीट में कांग्रेस की अध्यक्ष सोनिया गांधी, उनके बेटे और कांग्रेस सांसद राहुल गांधी एवं उनकी बेटी व कांग्रेस महासचिव प्रियंका गांधी वाड्रा की तस्वीर भी लगाई है. उन्होंने लिखा है कि  ''यह तीनों कौन हैं?? क्या यह तीनों देश के आम नागरिक हैं??''

वीर सावरकर तो सच्चे देशभक्त थे...उधार का सरनेम लेने से कोई गांधी नहीं होता ,कोई देशभक्त नहीं बनता..देशभक्त होने के लिए रगों में शुद्ध हिंदुस्तानी रक्त चाहिए।
वेश बदलकर बहुतों ने हिंदुस्तान को लूटा है अब यह नहीं होगा।
यह तीनों कौन है ??क्या यह तीनों देश के आम नागरिक हैं?? pic.twitter.com/NTBzJhCXDI
कांग्रेस सांसद राहुल गांधी ने आज एक रैली में कहा था कि, ''कल मुझसे बीजेपी के लोग माफी मांगने के लिए कह रहे थे. भाइयो-बहनो लेकिन मेरा नाम राहुल सावरकर नहीं है, मेरा नाम राहुल गांधी है. मर जाऊंगा लेकिन माफी नहीं मागूंगा.'' राहुल गांधी का इशारा दिवंगत हिंदूवादी नेता विनायक दामोदर सावरकर द्वारा 14 नवंबर 1913 को ब्रिटिश सरकार को लिखे गए माफी पत्र की तरफ था, जिसे उन्होंने अंडमान की सेलुलर जेल में कारावास के दौरान लिखा था. गौरतलब है कि राहुल के 'रेप इन इंडिया' कहने पर संसद में भारी बवाल हुआ था. इस टिप्पणी को लेकर बीजेपी ने शिकायत भी दर्ज कराई है. राहुल गांधी से इस बयान पर माफी मांगने की मांग की गई है.
बीजेपी सांसद गिरिराज सिंह ने उक्त ट्वीट के जरिए राहुल गांधी के आज के बयान का जवाब दिया और गांधी परिवार को विदेशी ठहराने की कोशिश की.
राहुल गांधी ने आज हुई रैली में पीएम मोदी पर निशाना साधा. उन्होंने कहा कि, ''इस देश का सबसे ज्यादा नुकसान किसी और ने नहीं बल्कि प्रधानमंत्री ने किया. पिछले पांच साल में नरेंद्र मोदी ने अडानी को 50 कॉन्ट्रैक्ट दिए हैं. देश के एयरपोर्ट पकड़ा दिए. ये कॉन्ट्रैक्ट क्यों दिए. एक लाख 40 हजार करोड़ रुपये, 15-20 लोगों का कर्ज माफ किया है.''